રાજ્યના મુખ્યમંત્રી વિજય રૂપાણીએ વહીવટી તંત્રમાં ફેરફારો કર્યા પછી તેમની સરકાર વાયબ્રન્સી મોડ પર આવી ગઇ છે. વડાપ્રધાન નરેન્દ્ર મોદી જેમાં મુખ્ય મહેમાન બનીને આવવાના છે તેવા વાયબ્રન્ટ ઇન્વેસ્ટર્સ સમિટમાં ગુજરાત સરકારની જેમ ભારત સરકાર પણ સહભાગી છે. કેન્દ્રના ઉદ્યોગ સાથે જોડાયેલા 20થી વધુ ડિપાર્ટમેન્ટ ગુજરાતની આ સમિટમાં સહભાગી બન્યાં છે. હવે ગુજરાતના આઇએએસ ઓફિસરોની વિદેશ યાત્રાઓ શરૂ થાય છે. સચિવાલયના સૂત્રો કહે છે કે સપ્ટેમ્બર-ઓક્ટોબર માસમાં વાયબ્રન્ટ ફોરન ટુર થવાની છે જેમાં સરકારના મહત્વના વિભાગો કે જેઓને વાયબ્રન્ટ ઇન્વેસ્ટર્સ સમિટમાં પરફોર્મન્સ આપવાનું છે તેઓને બિઝનેસ સમિટ અને રોડ શો માટે પહેલાં વિદેશ અને પછી ભારત યાત્રાએ મોકલવાના છે. સરકારના ઉદ્યોગ વિભાગે એક જીઆર બહાર પાડ્યો છે જેમાં વિદેશ યાત્રા માટે એડવાઇઝરી કમિટી બનાવવામાં આવી છે, આ કમિટીના ચીફ મુખ્યમંત્રી વિજય રૂપાણી છે જ્યારે અન્ય સભ્યોમાં ચીફ સેક્રેટરી, અન્ય ઓફિસરો તેમજ કોર્પોરેટ જગતના બિઝનેસ લિડર્સ છે. આ કમિટીનો રિપોર્ટ સબમીટ થયા પછી આવતા મહિને વિદેશ પ્રવાસનું ટાઇમટેબલ જાહેર કરાશે. વિશ્વના 125થી વધુ દેશોને વાયબ્રન્ટ સમિટમાં ઉપસ્થિત રહેવાના આમંત્રણ તૈયાર કરવામાં આવ્યા છે જે પૈકી મહત્વના 25 દેશોમાં રાજ્યના બે ડઝન જેટલા ઓફિસરો પ્રવાસ કરશે. ઉદ્યોગ વિભાગના સૂત્રો કહે છે કે 2017માં 12 દેશો કન્ટ્રી પાર્ટનર હતા પરંતુ 2019માં 15 દેશોને કન્ટ્રી પાર્ટનર બનાવવામાં આવશે.